Ma van kritieke 2-jarige gevindFoto: pixabay.com Die ma van die tweejarige dogtertjie wat verlede week met kritieke beserings by die Motherwell-kliniek in die Oos-Kaap afgelaai is, is opgespoor. Die dogtertjie is verlede Maandag deur ŉ onbekende vrou na die kliniek gebring en is tans in ŉ kritieke toestand op lewensondersteuningsmasjiene in die Dora Nginza-hospitaal aan die buitewyke van Port Elizabeth. Kapt. Andre Beetge, woordvoerder van die polisie, het gesê die kind se 24-jarige ma sowel as die 22-jarige vrou wat die kind by die kliniek afgelaai het, is geïdentifiseer. Die peuter het ernstige beserings gehad en dit lyk asof sy aangerand is. Volgens Beetge het die 22-jarige vrou geweier om haar naam vir mediese personeel te gee en het sy bloot die dogtertjie as “Mazi” geïdentifiseer. Sy is daarna inderhaas daar weg. Volgens Beetge het die ma glo die kind by die 22-jarige vrou gelaat om familie te gaan besoek. Daar word beweer die dogtertjie ŉ epileptiese toeval gehad het en dat sy op haar kop geval het. Die vrou was glo in erge skok toe sy die dogtertjie by die kliniek afgelaai het en het onmiddellik na die ma gaan soek. “Die ma beweer daar was verwarring oor waar haar dogtertjie opgeneem is, maar dat sy later die dag haar kind in die hospitaal besoek het.” Beetge het gesê die saak van poging tot moord word steeds verder ondersoek deur die eenheid vir gesinsgeweld, kinderbeskerming en seksuele misdade in Motherwell. “Niemand is nog in hegtenis geneem nie. Ondersoekers het aangedui die bewerings word ondersoek en dat hulle alle bewyse bymekaarmaak.”